کورد سؤزونون کؤکو آیدین دئییل. رینولدز بئله بیر ایناما صاحیبدیر کی کورد سؤزو ایلک دفعه سومئر یازیلاریندا "کار-دا یئری" عونوانی ایله آدی چکیلن یئر آدی ایله ایلگیلی دیر. او بۇ سؤزو آشور و اورارتو آدی اولاراق معنالاندیریر و اونون آغری داغ (آرارات) داغی معناسیندا ایشلندیگینی دئییر. ایسلامدان اؤنجه پهلوی دیلینده "کورت" کیمی ایشله نن بۇ سؤز ایسلامی دؤنمده "کرد" اولاراق فارس و عرب دیللرینده ایشلنمیشدیر. ایسلامی دؤنمده بۇ سؤز بۇ  گونکو کیمی بیر قومون آدی دئییل، عومومیتله "چوبان، کؤچری حیات سورن اینسانلار" کیمی ایشلنمیشدیر. عرب و فارس دیللرینده کورد سؤزونون عرب و یا ایرانلی کؤچریلره ایشاره ائتمه سی باره ده بونو دئمک اولار کی بلوچلارین، طبرستان دیلمیلرینین و یا سورستان عربلرینین کورد آدلانماسی، تکجه بۇ سؤزون کؤچریلر کیمی آچیقلانماسی ایله معنا قازانا بیلر. یاقوت حموی ، حمزه اصفهانی ، طبری ، استخری، مسعودی و ابن بلخی کیمی تاریخچیلر هامیسی کورد سؤزونو بۇ معنادا ایشلتمیشلر. یئنی دؤنمین غرب تاریخچیلری مینورسکی ، ریچارد فرای ، ولادیمیر الکسیویچ ایوانف ، مکنزی ، و مارتین فان برایسن دا بۇ سؤزون کؤچریلر و چوبانلار معناسینی داشیدیغینی وورغولامیشلار. نهایت کورد سؤزونون نه زامان بیر قوم آدی اولاراق ایشلنمه سی باره ده دقیق معلومات یوخدور.